रियल र बायर्नको यात्रा
क्रिस्टियानो रोनाल्डोले इन्ज्युरी समयमा प्राप्त पेनाल्टी गोलमा परिणत गर्दै रियल म्याड्रिडलाई नाटकीय ढंगले बुधबार युरोपेली च्याम्पियन्स लिगको सेमिफाइनल पुर्‍याएका छन् ।
म्याड्रिड — क्रिस्टियानो रोनाल्डोले इन्ज्युरी समयमा प्राप्त पेनाल्टी गोलमा परिणत गर्दै रियल म्याड्रिडलाई नाटकीय ढंगले बुधबार युरोपेली च्याम्पियन्स लिगको सेमिफाइनल पुर्‍याएका छन् ।रियलको घरेलु मैदानमा युभेन्ट्सले पहिलो लेगमा बेहोरेको ३–० को हारको बाबजुद दोस्रो लेगमा ३ गोल प्रहार गर्दै खेल बराबरीमा ल्याएको थियो । तर इन्ज्युरी समयमा मेधी बेनाटियाले लुकास भाज्केजलाई पेनाल्टी क्षेत्रभित्र लडाएपछि इंग्लिस रेफ्री माइकल ओलिभरले रियललाई पेनाल्टी दिए । उक्त पेनाल्टीमा रोनाल्डोले कुनै गल्ती नगरी रियललाई समग्रमा ४–३ को जित दिलाए । खेलको ७६ सेकेन्डमै रियल पछाडि परेको थियो । पहिलो हाफमा मारियो मान्जुकिचले दुई हेडर गोल गर्दै खेलमा युभेन्ट्सको सम्भावना जीवित राखेका थिए । उनले दोस्रो गोल ३७ औं मिनेटमा स्टेफान लिक्स्टाइनरको क्रसमा गरेका थिए । दोस्रो हाफमा रियलका गोलरक्षक केलर नाभासको गल्तीमा फाइदा उठाउँदै ब्लेस माटुइदिले ३–० को अग्रतासहित खेल समग्रमा बराबरीमा ल्याए । अन्तिम समयमा बेनाटियाको फाउलमा पेनाल्टी दिएपछि रेफ्रीको निर्णयविरुद्ध आक्रामक रूपमा प्रस्तुत युभेन्ट्सका कप्तान जियानलुइजी बुफोनले रातो कार्ड पाए । करिअरको १ सय २५ औं च्याम्पियन्स लिग खेल नै बुफोनको अन्तिम हुने भएको छ । उनले सिजनको अन्त्यमा संन्यास लिने बताएका थिए ।गोलरहित हुँदा बायर्नलाई फाइदा म्युनिख– बायर्न म्युनिख र सेभियाबीच बुधबारको दोस्रो लेग खेल गोलरहित बराबरीमा टुंगिएपछि जर्मन टोली समग्रमा २–१ को जित दर्ता गर्दै च्याम्पियन्स लिगको सेमिफाइनल पुगेको छ । पछिल्लो ९ सिजनमा बायर्न सातौंपल्ट च्याम्पियन्स लिगको सेमिफाइनल प्रवेश गरेको हो ।‘म मेरो टोलीको प्रदर्शनप्रति गौरव गर्दछु । खेलाडीले कठिन प्रतिद्वन्द्वीविरुद्ध पनि निडर भएर खेले,’ सेभियाका प्रशिक्षक भिन्सेन्जो मोन्टेलाले भने, ’हामी यहाँसम्म आइपुग्दा निकै उत्कृष्ट प्रदर्शन गर्न सफल रह्यौं ।’